寄題向伯恭侍郎企疏堂
作者：李彌遜
朝代：宋

paragraphs: 太冲扶策招隱士，德璋移文謝逋客。
欲分勝地髙世流，未辨賢愚相什百。
薌林居士人中珍，胸中不點元規塵。
平生絕口向阿堵，能使地上流錢神。
紫荷曉直動天語，晝日駢蕃不如雨。
急流乃作尺蠖盤，唾手功名何足取。
歸來結屋清江干，十十五五窗巖巒。
北窗岸幘夏日靜，夜雨對客春杯寒。
漢廷宫傅計不早，篤老辭榮身已槁。
那知黑髪踐亨衢，脱身紛紜事幽討。
華堂未用標新目，兩翁政自晞髙躅。
更從碧眼問入廛，卻訪赤松求辟穀。